《和子瞻东阳水乐亭歌》
宋代·苏辙

君不见武安前堂立曲旃，官高得厚多忧患。
又不见夏侯好妓贫无力，帘箔为衣人莫识。
两人操行虽不同，辛苦经营实如一。
不如君家激水石中流，听之有声百无忧。
笙竽窈眇度溪谷，琴筑凄咽穿林丘。
高人处世心淡泊，众声过耳皆为乐。
退食委蛇石上眠，幽音断续床前作。
正如古人乐易多欢娱，积土为鼓块为桴。
但能复作太古意，君家水乐真有余。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。